**KLAIPĖDOS MIESTO SAVIVALDYBĖS ADMINISTRACIJOS**

**UGDYMO IR KULTŪROS DEPARTAMENTO**

**ŠVIETIMO SKYRIUS**

**PAŽYMA**

**TEIKIAMŲ PASLAUGŲ PRIEINAMUMO GERINIMAS KLAIPĖDOS MIESTO BIUDŽETINĖSE NEFORMALIOJO VAIKŲ ŠVIETIMO ĮSTAIGOSE**

2019 m. lapkričio 4 d. Nr. ŠV2-13

Klaipėda

**1. Neformaliojo vaikų švietimo įstaigos Klaipėdos mieste.**

Neformalųjį vaikų švietimą Klaipėdos mieste vykdo 6 biudžetinės neformaliojo vaikų švietimo įstaigos (be sporto mokyklų): Karalienės Luizės jaunimo centras (toliau – KLJC), Vaikų laisvalaikio centras (toliau – VLC), Moksleivių saviraiškos centras (toliau – MSC), Jeronimo Kačinsko (toliau – J. Kačinsko) ir Juozo Karoso (toliau – J. Karoso) muzikos mokyklos, Adomo Brako dailės mokykla (toliau – Dailės mokykla). Šių įstaigų paskirtis – tenkinti mokinių pažinimo, lavinimosi ir ugdymosi poreikius. Nuo 2009 metų neformaliojo vaikų švietimo įstaigų (toliau – NVŠĮ) reorganizacijos, ar naujų NVŠĮ įsteigta nebuvo. Struktūros pertvarka buvo įvykdyta KLJC (2013 m. buvo prijungtos Atviros jaunimo erdvės), kai kurių įstaigų keitėsi veiklos vieta: MSC, VLC administracijos ir klubo „Žuvėdra“.

Neformaliojo vaikų švietimo įstaigos veikia visose miesto dalyse:

1)pietinėje: KLJC teatro studija „Aušra“ bei Atviros jaunimo erdvės (I. Simonaitytės g. 24), choreografijos studija „Inkarėlis“ (Laukininkų g. 13); J. Kačinsko muzikos mokykla (Statybininkų pr. 5); MSC (Smiltelės g. 22); VLC klubai „Švyturys“ (Šilutės pl. 40), „Draugystė“ (Taikos pr. 95) ir „Želmenėlis“ (Vingio g. 14 B);

2) centrinėje: KLJC (Puodžių g. 1) bei teatro studija „Aušra“ (Šaulių g. 14); J. Karoso muzikos mokykla (Puodžių g. 4); Dailės mokykla (Paryžiaus Komunos g. 12); VLC klubai „Saulutė“ (Šermukšnių g. 11) ir „Liepsnelė“ (Viršutinė g. 5);

3) šiaurinėje: VLC (Molo g. 60-1) ir klubas „Žuvėdra“ (H. Manto g. 77).

NVŠĮ pagal savo paskirtį ir struktūrą yra skirtingos. Klaipėdoje veikia 3 formalųjį švietimą papildančios įstaigos – J. Kačinsko ir J. Karoso muzikos mokyklos, Dailės mokykla. Jos ugdymą vykdo pagal programas, skirtas tam tikram vaikų amžiui. Baigus šias programas, vaikams išduodami muzikos ir dailės mokyklos baigimo pažymėjimai. Visiems mokiniams sudaromos galimybės mokytis pagal pasirinktą dailės, muzikos ar choreografijos krypties specializaciją, diferencijuojant ugdymo turinį pagal gebėjimus ir poreikius, siekti meistriškumo, atskleisti ir realizuoti meninius gebėjimus.

VLC klubuose veikia būreliai ir studijos. Siūlomos šios programos: turizmo, šachmatų, šiuolaikinio šokio, dramos, lėlių teatro, vokalo, perkusijos, dailės, dekoratyvinės plastikos, keramikos, anglų ir prancūzų kalbų, kulinarijos, informacinių technologijų, grafinio dizaino, sveikos gyvensenos, grožio ir stiliaus, matematikos, dailiųjų amatų, ekonomikos, mados ir šokio, foto ir kino, floristikos. Šių programų tikslas – sudaryti sąlygas turiningam vaikų užimtumui. Vaikams, kurie nenori lankyti konkrečių užsiėmimų, sudaroma galimybė lankyti VLC atviras vaikų erdves.

MSC siūlo įvairias veiklas jauniesiems medikams, technikams (aviamodeliavimo, automodeliavimo, laivų bei pradinio modeliavimo, radiotehnologijos, robotikos), fitotechnologams, gamtininkams, vaikams, gabiems chemijai, biologijai, matematikai, fizikai, informacinėms technologijoms (programavimo, išmaniųjų sistemų, interneto technologijų kūrimo), medijų kūrėjams (fotografijos, dizaino ir animacijos), mopedų vairuotojams, menininkams (šokio, dailės, keramikos, muzikos), sportininkams (laipiojimas uolomis, turizmas). MSC užtikrina mokinių dalyvavimą Lietuvos mokyklų sporto žaidynių bei Mero taurės varžybų etapuose, organizuoja saugaus eismo konkursus.

KLJC veikla orientuota į mokinių saviraišką dailės, teatro, choreografijos, filologijos, jaunųjų skaitovų, dainavimo ir kt. srityse. Miesto vaikams siūlomi šie būreliai ir studijos: vaikų šokių  studijos „Junga“ ir „Vijurkas“; tautinės muzikos ansamblis „Ralio“; vaikų senosios muzikos ir šokio ansamblis „Dolce musica“; vaidybos studija „Trepsė“; teatro studijos „Svajonė“ ir „Aušra“; dizaino studija „Kukutis“; dailės studija „Varsa“; fitodizaino; alternatyvaus meno; dainos studija „Keberiokšt“; skaitovų, poetinio teatro būrelis; estetinis edukacinis būrelis; džiazinio meno raiškos studija „Junior city jazz“; dainavimo būrelis „Vega“; rusų liaudies dainavimo ansamblis „Lel“; choreografijos studija „Inkarėlis“; muzikavimo gitara būrelis; solinio dainavimo studija „Belcanto“; akvarelės studija. KLJC veikia Atviros jaunimo erdvės (toliau – AJE), skirtos 14–29 metų jaunimo veiklai.

KLJC organizuoja tradicinius renginius miesto mokiniams ir pedagogams, dainų šventes, šokių ir teatrų festivalius, dalykines olimpiadas, konkursus.

Buvo pateikta tėvų nuomonė, kokių būrelių trūksta NVŠĮ. Tėvų nuomone, minėtose NVŠĮ trūksta šių būrelių: gitaros, informacinių technologijų, programavimo, robotikos, konstravimo, užsienio kalbų, tiksliųjų mokslų, siuvimo, dizaino, etikos ir etiketo, retorikos meno, keramikos, fotografijos, šachmatų, gamtos, gamtotyros.

*Išvada: Klaipėdos miesto vaikams iš bet kurio mikrorajono yra sudaryta galimybė dalyvauti NVŠĮ veikloje. NVŠĮ programų pasiūla yra didelė ir tenkina įvairius vaikų poreikius ir gebėjimus. Meninius būrelius lankyti galima visose NVŠĮ, o techninius būrelius siūlo tik MSC, todėl ne visi vaikai gali patekti į norimą techninį būrelį (limituotas vaikų skaičius). Siūloma plėsti trūkstamų techninių būrelių pasiūlą visose NVŠĮ, kad būtų prieinama visiems norintiems juose dalyvauti miesto vaikams.*

**2. Analizės ir anketinės apklausos atlikimas, siekiant nustatyti NVŠĮ prieinamumo ir kokybės gerinimo galimybes.**

Siekiant gerinti teikiamas neformaliojo vaikų švietimo paslaugas Klaipėdos miesto biudžetinėse NVŠĮ, 2019 m. gegužės mėnesį buvo atlikta šių įstaigų veiklos analizė prieinamumo ir kokybės aspektu, anketinė vaikų ir tėvų apklausa.

Apklausoje dalyvavo 934 respondentai. Į anketą atsakė 569 tėvai ir 365 vaikai, iš jų – 254 mergaitės (69,6 proc.) ir 109 berniukai (29,9 proc.). Daugiausia į anketą atsakė 9–12 klasių mokiniai, mažiausiai respondentų buvo iš pradinių klasių (1 paveikslas).

1 paveikslas. Mokinių, atsakiusių į anketos klausimus, pasiskirstymas pagal klases.

**3. NVŠĮ veiklos viešinimas.**

Neformalus vaikų švietimas turi didelės įtakos, formuojant vaikų ir jaunimo pasaulėžiūrą, ir gali sukurti palankias sąlygas, ugdant sąmoningą, pilietišką ir kūrybingą jauną žmogų, gebantį sėkmingai integruotis į visuomenę. Dėl šių priežasčių svarbu, kad gyventojai turėtų pakankamai informacijos apie vykdomas neformaliojo vaikų švietimo veiklas mieste.

Apklausos rezultatai parodė, kad tėvai daugiausia informacijos apie mieste veikiančias NVŠĮ, siūlomus užsiėmimus ir būrelius suranda internete, socialinių tinklų paskyrose, sužino iš draugų, giminaičių ar kitų tėvų. Taip pat daug informacijos suteikia mokyklų, ikimokyklinių įstaigų, kurias lanko vaikai, pedagogai. NVŠĮ organizuoja atvirų durų dienas, pristato savo veiklas mokyklose, mugėse, kurių metu vaikai gali išbandyti norimas veiklas. Vaikai dažniausiai apie būrelius sužino iš klasės, kiemo draugų, kurie jau lanko NVŠĮ. Būrelio pasirinkimą lemia ir arti namų esanti NVŠĮ, arba tėvai patys ar kiti šeimos nariai (sesės, broliai) bei giminaičiai lankė NVŠĮ.

Tėvų nuomone, informacija turėtų būti viešinama apie visas NVŠĮ vienoje vietoje, trūksta išsamesnės informacijos apie NVŠĮ organizuojamus renginius, per mažai viešinama geroji patirtis, pasisekusios veiklos. Informacija galėtų būti ne tik internetiniame puslapyje, bet ir socialinių tinklų paskyrose, spaudoje ir kt. Taip pat tėvai norėtų, kad mokytojai nuolat teiktų informaciją dėl vaiko lankomumo ir pasiekimų, naudodamiesi elektroniniais dienynais, kurių daugelis NVŠĮ neturi. Tėvai siūlo rudenį organizuoti neformaliojo vaikų švietimo pasiūlos mugę, kaip tai daro įvairios sporto organizacijos, „Judriosios mugės“ metu pristatydamos įvairias sporto šakas.

*Išvada: daugiausia vaikai ir tėvai apie NVŠĮ veiklas sužino iš įstaigų internetinių svetainių, bendrojo ugdymo mokyklų bei iš pažįstamų asmenų. Informacinės sklaidos formos turėtų būti įvairesnės, pateikiamos ne atskirose internetinėse svetainėse, bet kartu apie visas NVŠĮ ir kitas mieste vykdomas neformaliojo vaikų švietimo veiklas.*

**4. Neformaliojo vaikų švietimo būrelių pasirinkimas.**

Tėvai ir vaikai nurodė, kokias NVŠĮ vaikai lanko (2 paveikslas).

2 paveikslas. NVŠĮ pasirinkimas.

47,8 proc. tėvų teigė, kad jų vaikai lanko kitus mieste veikiančius būrelius, t. y. dalyvauja BĮ sporto, VšĮ, asociacijų, UAB, klubų ar laisvųjų mokytojų organizuojamose veiklose. 46,6 proc. tėvų teigė, kad vaikai nelanko jokių būrelių. 5,6 proc. į šį teiginį neatsakė.

Tėvų buvo paprašyta išvardinti, kokias kitas NVŠĮ lanko jų vaikai. Vaikai lanko šiuos neformaliojo ugdymo užsiėmimus: „Viesulo“ sporto centrą (meninė gimnastika), karatė sporto klubą „Okinava“, aerobinės gimnastikos klubą „Gracija“, „Gintaro“ sporto centrą, Lietuvos jaunųjų šaulių būrelį, Klaipėdos baseiną, sportinių šokių klubą „Žuvėdra“, Scaladream laipiojimo uolomis klubą, kikbokso K-1 akademiją, UAB Amber Language Centre (anglų kalbą), Bricks4kids (robotiką), orientacinio sporto klubą, karate kyokušin sporto klubą „Shodan“, Futbolo mokyklą, tinklinio klubą, baleto mokyklą „Coda“, Private English school „SUCCESS“, Sporto klubą „Apelsinas“, V. Knašiaus krepšinio mokyklą, verslo mokyklą „MiniBoss“, meninės gimnastikos klubą „Barbė“, „Grock“ studiją, taekwondo klubą „Cunamis“, Etnokultūros centro folkloro ansamblius „Alkiukai“ bei „Kuršiukai“, šokių klubą „Intrus“, Klaipėdos jaunimo teatrą, instrumentinį būrelį „Nona“, Lengvosios atletikos mokyklą, „Saidos šokio namai“, būrelį „Modė“, futbolo akademiją „Klaipėdos koralas“, linijinius šokius, greitojo skaitymo būrelį, meno terapiją, VšĮ „Išmanioji mokykla“ (robotiką), krepšinio mokyklą, „Baltic Tennis Club“, futbolo klubą „Baltai“, UAB „Menar“, VšĮ „Edukateka“, sportinių šokių klubą „Žingsnis“, VšĮ „Klaipėdos riteriai“ (fechtavimą), badmintono klubą, gatvės šokių būrelį „Sfinksas“, sporto klubą „Impuls“, Rytų kovos menus, Motus Imoperium šokių studiją, ledo ritulio mokyklą „Baltija“, HC Klaipėdos ledo ritulį, Lietuvos skautų būrelį, Yamaha muzikos mokyklą, American Engles Language, VšĮ Code Academy Kids (informatikos būrelį), šokių būrelį „Hatora“, šokių studiją „Delingo“, Imtynių sporto klubą, Klaipėdos muzikinio teatro operos studiją, Beatos Molytės baleto mokyklą.

Analizuojant vaikų ir tėvų atsakymus apie NVŠĮ užsiėmimų (būrelių) pasirinkimą pagal kryptį, išsiaiškinta, kad daugiausia vaikų lanko muzikos (53,4 proc.), choreografijos, šokių (30,2 proc.), dailės (22,5 proc.), mokomųjų dalykų (10 proc.), techninės kūrybos (8,7 proc.) programas. Vaikai ir tėvai, pažymėję kitų krypčių programas, nurodė, kad lanko ekonomikos, šachmatų, automobilių bei mopedų vairavimo, saugaus eismo, sveikos gyvensenos, medicinos, žurnalistikos, meninio skaitymo ir kt. užsiėmimus ir būrelius (3 paveikslas).

3 paveikslas. Užsiėmimų (būrelių) pasirinkimas pagal kryptis.

Tėvai, kurių vaikai nelanko neformaliojo vaikų švietimo užsiėmimų mieste, nurodė tokias priežastis: vaikas tiesiog nenori lankyti jokių papildomų užsiėmimų arba neturi laiko popamokinei veiklai; neranda tinkamo užsiėmimo pagal savo pomėgius; netenkina siūlomo užsiėmimo kokybė; norimo užsiėmimo kaina mieste, jeigu rinktųsi nebiudžetinę įstaigą, yra per didelė; nepatogus susisiekimas ar užsiėmimų laikas (4 paveikslas).

4 paveikslas. Priežastys, dėl kurių vaikai nelanko NVŠĮ.

*Išvada: daugiausia vaikų NVŠĮ lanko muzikos ir choreografijos krypties būrelius, kitose įstaigose – sporto, kalbų, muzikos ir techninių (robotika) krypčių užsiėmimus. Tėvai pageidautų didesnės sporto krypties būrelių pasiūlos mieste – mankštų, judriųjų žaidimų, vandens ir kitų sporto šakų. Vaikai, kurie nelanko jokio būrelio mieste, daugiausia nurodo, kad nenori lankyti jokių papildomų užsiėmimų arba neturi tam laiko.*

**5. Priežastys, paskatinusios pasirinkti būrelių kryptį.**

Norėta sužinoti, kas paskatino ar patarė lankyti pasirinktą užsiėmimą ar būrelį. 59,5 proc. vaikų atsakė, kad tai buvo jų pačių pasirinkimas, 19,5 proc. vaikams būrelį patarė lankyti tėvai, 7,1 proc. – draugai, 4,1 proc. – mokytojai. Vaikų ir tėvų buvo paprašyta pažymėti keletą variantų, kurie lemia NVŠĮ pasirinkimą (5 paveikslas).

5 paveikslas.Būrelio pasirinkimo priežastys.

Nustatyta, kad vaikams yra svarbios šios priežastys: įdomi kryptis, kurią sieja su ateitimi, patogus laikas, priimtina kaina ir yra arti namų. Vaikų buvo paprašyta įvardinti ir kitas priežastis, kurios paskatino pasirinkti lankomą užsiėmimą (-us). Vaikai atsakė, kad „patinka sportuoti“, „taip rūpinuosi savo sveikata“, „įgyju naujų įgūdžių“, „patobulinu savo žinias“, „padeda atsipalaiduoti“, „seku šeimos pavyzdžiu“, „įdomu“, „asmeninis tobulėjimas“, „gaunu taškus (valandas) už lankomą būrelį“. Paklausus to paties tėvų, gavome šiuos paaiškinimus: „mokykloje nėra norimų būrelių“, „dėl sveikatos, nes negali lankyti sporto būrelio“, „patinka vadovai“, „vaikas nori studijuoti architektūrą, todėl būtinos dailės srities kompetencijos“, „kad neleistų laiko veltui“ ir kt.

Apklausoje dalyvavę tėvai pateikė atsakymus, susijusius su kriterijais, pagal kuriuos jie vertina vaikų pasirenkamas veiklas. Galima teigti, kad tėvams yra svarbiausi šie kriterijai: užsiėmimų nauda vaikui, užsiėmimai turi patikti vaikui, geras pedagogas. 84, 7 proc. tėvų tokius užsiėmimus rekomenduotų kitiems vaikams (6 paveikslas).

6 paveikslas. Tėvų nuomonė apie kriterijus, kurie svarbūs vaikui pasirenkant popamokinę veiklą.

Pagal anketos duomenis, 53,4 proc. vaikų patenkinti savo pasirinkimu ir keisti būrelio nepageidautų. 32,1 proc. vaikų pageidautų pakeisti lankomą būrelį kitu: plaukimas, informacinės technologijos, filmų kūrimas, sportas (gimnastika, futbolas, badmintonas, tinklinis), biologija, modeliavimas, socialiniai mokslai, šachmatai, medicina, skautai, astronomija, robotika, kalbos, choreografija, fotografija, muzika (pianinas, gitara), dailė, technologijos (kulinarija), renginių organizavimas, teatras.

*Išvada: daugiausia vaikai būrelį pasirenka patys, tačiau nemaža dalis jį norėtų pakeisti kitu užsiėmimu. Pasirinkimą lemia būrelio kryptis, patogus laikas, priimtina kaina ir užsiėmimai vyksta arti namų*. *Tėvams svarbiausia yra būrelio, kuris turi patikti, nauda vaikui ir kompetentingas mokytojas.*

**6. Veiklų vertinimas patrauklumo, aplinkos ir užsiėmimų trukmės aspektais.**

Vaikų buvo klausiama, ar užsiėmimo (būrelio) veikla jiems patinka ir ar yra įdomi – 78,5 proc. vaikų atsakė „taip“, tačiau 3,6 proc. vaikų lankomo būrelio veikla nėra įdomi. Buvo klausiama, ar skiriamos užduotys atitinka jų gebėjimus, ar jie patenkinti pasiektais rezultatais. 66,2 proc. vaikų atsakė, kad siūloma veikla atitinka jų gebėjimus, 59,2 proc. vaikų patenkinti savo rezultatais. 78,5 proc. vaikų įsitikinę, kad įgytos žinios ir įgūdžiai bus naudingi ateityje, 3,3 proc. mano, kad įgytos žinios neturės įtakos tolimesnėje ateityje.

Taip pat buvo klausiama, ar vaikus tenkina užsiėmimų patalpos ir ar pakankamas priemonių pasirinkimas. Patenkinti patalpų ir priemonių kokybe atitinkamai buvo 69,8 proc. ir 61,0 proc. vaikų. 5,1 proc. atsakiusių pageidautų modernesnių patalpų, 6,6 proc. – daugiau priemonių bei įrangos.

57,4 proc. vaikų užsiėmimų laiką įvertino kaip gerai suplanuotą ir patvirtino, kad užsiėmimai vyksta visą tam skirtą laiką (68,7 proc.). Kad užsiėmimų laikas nėra gerai suplanuotas, atsakė 8,4 proc. vaikų, o 5,4 proc. vaikų pastebėjo, kad užsiėmimui skirtas laikas nėra tinkamai išnaudojamas (7 paveikslas).

7 paveikslas. Vaikų nuomonė apie lankomo užsiėmimo patrauklumą, laiko planavimą ir aplinką.

Vaikai pateikė tokius pasiūlymus: „suteikti visas reikiamas priemones būreliams“; „modernizuoti choreografijos studijos „Inkarėlis“ pastatą“; „įsigyti geresnės technikos“; „šachmatų būreliui skirti didesnes patalpas“; „atnaujinti inventorių“; „ankstinti būrelių laiką, kad nebūtų vėlai vakare“ ir kt.

Siekiant nustatyti, ar NVŠĮ lankymas padeda vaikams įgytas žinias, kompetencijas realizuoti praktikoje, vaikų buvo paklausta, ar NVŠĮ užsiėmimų ar būrelių lankymas padeda tapti aktyviu visuomenės nariu ir sėkmingai veikti. 49,8 proc. vaikų atsakė teigiamai, 58,5 proc. vaikų įsitikinę, kad būreliai tenkina jų pažinimo ir saviraiškos poreikius (6,1 proc. atsakiusių nesutinka su šiuo teiginiu), 61 proc. vaikų teigia, kad įgytas žinias pritaiko praktikoje. Kad NVŠĮ lankomos programos padės pasirinkti profesiją ir pagerins mokymosi rezultatus atitinkamai mano 39,5 proc. ir 38,5 proc. vaikų. Su šiais teiginiais sutinka iš dalies, nesutinka arba neturi nuomonės dauguma vaikų (8 paveikslas).

8 paveikslas. Neformaliojo ugdymo užsiėmimų įtaka vaiko praktinėje veikloje.

Dauguma tėvų teigia, kad patrauklumas tiesiogiai susijęs ne tik su NVŠĮ veikla, bet ir su aplinka. Jie siūlo gerinti NVŠĮ infrastruktūrą, remontuoti ir modernizuoti patalpas; įrengti poilsio zonas tėvams ir vaikams, įrengti papildomas klases naujiems būreliams; įsigyti naujos įrangos, baldų, priemonių, instrumentų ir muzikinės technikos; įrengti patalpų vėdinimo sistemas (choreografijos užsiėmimas); sutvarkyti NVŠĮ lauko aplinką, apšvietimą; sudaryti sąlygas vaikų saugumui (kai įstaiga yra šalia gatvės, įrengti apsaugos tvoreles).

Kai kurie tėvai nurodo, kad užsiėmimų grafikas turėtų būti lankstesnis, būtų suderintas su bendrojo ugdymo mokyklų pamokų tvarkaraščiais.

*Išvada: dažniausiai vaikus tenkina būrelio veikla, aplinka, naudojamos priemonės, tačiau yra pasiūlymų geriau aprūpinti reikiamomis priemonėmis, inventoriumi ir technika. Nustatyta, kad laikas užsiėmimų metu naudojamas planingai, tačiau reikėtų vengti vėlyvų užsiėmimų. NVŠĮ lankymas padeda vaikams įgytas žinias, kompetencijas realizuoti praktikoje. Dauguma būrelių tenkina vaiko pažinimo ir saviraiškos poreikius. Tėvų nuomone, užsiėmimai būtų patrauklesni, daugiau dėmesio skiriant aplinkos sutvarkymui ir modernizavimui, naujų priemonių įsigijimui, lankstesniam būrelių tvarkaraščiui.*

**7. Vaikų savijauta NVŠĮ.**

Vaikų saugumas – fizinis, psichologinis, emocinis – visų suaugusiųjų rūpestis ir pareiga. Saugia aplinka ir vaikų  saugaus elgesio įgūdžiais turėtų rūpintis visos institucijos be išimties – šeima, darželis ar mokykla, stovyklos, būreliai, vaikų sveikatą ir gerovę saugančios tarnybos. Šis esminis poreikis yra būtina sąlyga kitoms veikloms sėkmingai vystytis – mokytis, bendrauti, kurti, realizuoti savo gebėjimus. Vaiko savijauta ir emocinis saugumas bei pripažinimas yra labai svarbūs faktoriai jo asmenybės augimui, kūrybiškumui ir savivertės stiprinimui, todėl vaikų buvo paprašyta įvertinti savo savijautą užsiėmimo metu (9 paveikslas).

9 paveikslas. Vaikų savijautos įsivertinimas.

58 proc. vaikų labai svarbu, kad tuos pačius užsiėmimus lankantys vaikai būtų draugiški jų atžvilgiu, 66,4 proc. vaikų nėra patyrę iš kitų lankančiųjų patyčių. 2,7 proc. vaikų pripažino, kad kartu užsiėmimus lankantys vaikai nėra draugiški, 9,4 proc. vaikų yra patyrę patyčių iš kitų vaikų. 74,1 proc. vaikų užsiėmimų metu jaučiasi saugūs, tačiau 2,4 proc. vaikų teigia, kad jie taip nesijaučia. Paklausus vaikų, ar yra buvę atvejų, kai NVŠĮ mokytojas užsiėmimų metu pašiepia ar įžeidžia, teigiamai atsakė 7,9 proc. Su šiuo teiginiu nesutiko 73,6 proc. vaikų.

Tėvai siūlo skirti didesnį dėmesį vaikų emociniam pasitenkinimui, o ne rezultatui. Tėvai mano, kad NVŠĮ dirba kompetentingi, puikūs mokytojai, sugebantys sudominti ir motyvuoti vaikus. Jie pageidautų, kad mokytojai turėtų galimybę daugiau laiko skirti individualiai kiekvienam vaikui užsiėmimo metu. Tėvai atkreipė dėmesį, kad kai kuriose NVŠĮ vadovams ir mokytojams trūksta bendravimo bei vadovavimo kompetencijos. Tokių nusiskundimų buvo keletas: „muzikos mokyklos vadovai turėtų išmokti bendrauti su lankytojais. Dabar bijok užeiti, bijok paklausti“, „treneriui trūksta pedagoginių žinių“, „stebina vienos šokių vadovės pedagoginė nekompetencija, žodinis žeminimas, patyčios“, „turėtų būti geresnė emocinė atmosfera. Norėčiau, kad vaikas nejaustų įtampos ir baimės bei streso, bijodamas vadovės reakcijos į tam tikrus dalykus“, „pageidautume, kad būtų geriau, pagarbiau, atidžiau elgiamasi su grupės vaikais“.

*Išvada: dauguma NVŠĮ užsiėmimus lankančių vaikų jaučiasi psichologiškai saugūs, tačiau yra atskirų atvejų, kai vadovai ir pedagogai netinkamai bendrauja su tėvais ir vaikais.*

**8. NVŠĮ užsiėmimų laikas, pasiekiamumas ir prieinamumas.**

NVŠĮ užsiėmimų laikas nustatomas, atsižvelgiant į bendrojo ugdymo mokyklų pamokų tvarkaraščius, taip pat į vaikų amžių – mažesniems vaikams užsiėmimai vyksta anksčiau. Užsiėmimai prasideda nuo 12.00 val. ir baigiasi iki 20.00 val. NVŠĮ stengiasi vaikams parinkti kuo patogiausią laiką, priderinant prie pamokų tvarkaraščio, tėvų prašymų ir vaikų amžiaus. VLC ir Dailės mokykla užsiėmimus organizuoja pirmadieniais–penktadieniais, J. Kačinsko ir J. Karoso muzikos mokyklose, KLJC ir MSC būrelių veikla vyksta ir šeštadieniais.

Vaikams yra aktualus atstumas ir susisiekimo galimybės iki lankomos NVŠĮ. Kadangi NVŠĮ yra išsidėsčiusios visame mieste, dauguma vaikų renkasi šalia namų ar lankomos mokyklos esančias įstaigas. Kiti vaikai būrelius renkasi pagal pageidaujamą kryptį, tad jie atvyksta viešuoju transportu, kitą dalį vaikų į užsiėmimus atveža patys tėvai. Pasiekti NVŠĮ viešuoju transportu yra pakankamai geros sąlygos, atstumai nuo autobusų stotelės iki lankomos įstaigos yra nedideli (1 lentelė).

1 lentelė. Atstumai nuo NVŠĮ iki artimiausios viešojo transporto sustojimo vietos

|  |  |  |
| --- | --- | --- |
| **Įstaiga** | **Stotelės pavadinimas** | **Atstumas nuo stotelės iki įstaigos** |
| Jeronimo Kačinsko muzikos mokykla | Gedminų | 220 m |
| Žardės | 900 m |
| Juozo Karoso muzikos mokykla | Atgimimo (H. Manto g. 3) | 350 m |
| Atgimimo (Liepų g. 2) | 250 m |
| Naujojo Sodo | 270 m |
| Adomo Brako dailės mokykla | Vėtrungės | 550 m |
| Karalienės Luizės jaunimo centras : | | |
| Puodžių g. 1 | Atgimimo (Liepų g. 2) | 260 m |
| Atgimimo (H. Manto g. 3) | 360 m |
| Naujojo Sodo | 260 m |
| Choreografijos studija „Inkarėlis“ | Vyturio | 200 m |
| Teatro studija „Aušra“, AJE | Volungėlės | 100 m |
| Vaikų laisvalaikio centras: | | |
| klubas „Draugystė“ | Sveikatos priežiūros centro | 400 m |
| Debreceno | 95 m |
| klubas „Liepsnelė“ | J. Janonio | 200 m |
| klubas „Saulutė“ | Bijūno | 150 m |
| Sausio 15-osios | 750 m |
| klubas „Švyturys“ | Rasos | 120 m |
| klubas „Želmenėlis“ | Pasažo | 70 m |
| Ievos Simonaitytės | 450 m |
| klubas „Žuvėdra“ | Universiteto | 50 m |
| Molo g. 60-1 | Melnragės | 25 m |
| Moksleivių saviraiškos centras | Minijos | 200m |
| Skibalės | 500 m |

66,8 proc. tėvų atsakė, kad pasiekti lankomą NVŠĮ nėra sudėtinga. Vieni vaikus nuveža savo transportu ar kartu vyksta viešuoju transportu, vyresnieji vaikai į užsiėmimus nuvyksta patys. 4,9 proc. tėvų nurodė priežastis, kurios nėra palankios nuvykti į NVŠĮ: „atvykus į NVŠĮ, nėra kur pastatyti automobilio arba parkavimo vietos užimtos“, „vaikas turi važiuoti viešuoju transportu 8–10 stotelių“, „vaikui sunku pasiekti MSC viešuoju transportu be persėdimo“, „tamsiu paros metu (rudenį, žiemą) vaikams nesaugu ateiti į MSC – nėra pakankamo apšvietimo“, „būreliai vyksta 17.00 val. ar 18.00 val. todėl, vežant vaikus asmeniniu transportu, vėluojama į užsiėmimus – tuo metu būna automobilių kamščiai“, „pasiekti MSC iš šiaurinio rajono sudėtinga, nėra patogaus autobuso maršruto“. Pagal tėvų apklausos rezultatus, sudėtingiausia vaikams atvykti į MSC.

Tėvai nurodė, kaip vaikai nuvyksta į NVŠĮ vykstančius užsiėmimus. 34,1 proc. vaikų į užsiėmimus nueina pėsčiomis arba atvažiuoja dviračiu, 28,5 proc. atvyksta visuomeniniu transportu (be persėdimo arba su persėdimu) (10 paveikslas).

10 paveikslas. Būdai, kuriais vaikai pasiekia NVŠĮ.

Klaipėdos miesto darnaus judumo plane, patvirtintame Klaipėdos miesto savivaldybės tarybos 2018 m. rugsėjo 13 d. sprendimu Nr. T2-18, numatyta pagerinti dviračių takų infrastruktūrą. Mieste palaipsniui plečiamas dviračių takų tinklas, kuris sudarys galimybes pasiekti norimą įstaigą bevariklėmis transporto priemonėmis – dviračiais, paspirtukais.

Atviros jaunimo erdvės ir teatro studija „Aušra“ veiklą vykdo Klaipėdos suaugusiųjų gimnazijos patalpose. Šios gimnazijos teritorijoje yra įrengti dviračių stovai, kuriais gali naudotis ir KLJC vaikai ir jaunuoliai. Prie kitų NVŠĮ nėra įrengti dviračių stovai, todėl buvo pateikta informacija dėl dviračių stovų įrengimo poreikio (2 lentelė).

2 lentelė. Dviračių stovų įrengimo poreikis.

|  |  |
| --- | --- |
| **Įstaiga** | **Poreikis (statomų dviračių skaičius)** |
| Jeronimo Kačinsko muzikos mokykla | 15 vnt. |
| Juozo Karoso muzikos mokykla | 20 vnt. |
| Adomo Brako dailės mokykla | 15 vnt. |
| Karalienės Luizės jaunimo centras (Puodžių g.1) | 6 vnt. |
| Vaikų laisvalaikio centras: | |
| klubas „Draugystė“ | 8 vnt. |
| klubas „Liepsnelė“ | 10 vnt. |
| klubas „Saulutė“ | 12 vnt. |
| klubas „Švyturys“ | 4 vnt. |
| klubas „Želmenėlis“ | 8 vnt. |
| klubas „Žuvėdra“ | 12 vnt. |
| Molo g. 60-1 | 5 vnt. |
| Moksleivių saviraiškos centras | 8 vnt. |

Prie choreografijos studijos „Inkarėlis“, esančios Laukininkų g. 13, nėra galimybės įrengti dviračių stovų.

Siekiant sudaryti sąlygas NVŠĮ veikloje dalyvauti vaikams ir suaugusiems, turintiems judėjimo negalią, buvo išsiaiškinta, kad ne visos NVŠĮ yra tam pritaikytos. Pandusai įrengti J. Karoso muzikos mokykloje, VLC (Molo g. 60-1) ir MSC. Galimybė įrengti pandusus yra numatyta visuose VLC klubuose. Pandusų įrengti nėra galimybės KLJC (Puodžių g. 1). Įrengtas keltuvas yra tik Dailės mokykloje. 2020–2021 m. bus vykdoma J. Kačinsko muzikos mokyklos pastato renovacija, kurios metu numatyta įrengti pandusą ir keltuvą. Keltuvus, kopiklius galima įrengti VLC klubuose „Liepsnelė“, „Saulutė“, „Žuvėdra“ ir KLJC Atvirose jaunimo erdvėse (I. Simonaitytės g. 24).

*Išvada: galima teigti, kad pasiekti lankomą NVŠĮ yra pakankamai geros sąlygos – tiek nuosavu, tiek viešuoju transportu. Sudėtingiau vaikams, gyvenantiems toliau, atvykti į MSC. Siūloma NVŠĮ pagal poreikį įrengti dviračių stovus. Beveik visos NVŠĮ nėra pritaikytos žmonėms su judėjimo negalia, todėl, kur yra galimybė, būtina planuoti įrengti pandusus bei specialius keltuvus, kopiklius.*

**9. Atlyginimas už NVŠĮ teikiamas paslaugas.**

Atlyginimas už teikiamą neformalųjį vaikų švietimą nustatytas Klaipėdos miesto savivaldybės neformaliojo vaikų švietimo mokyklų ir formalųjį švietimą papildančio ugdymo mokyklų veiklos organizavimo tvarkos apraše, patvirtintame Klaipėdos miesto savivaldybės tarybos 2015 m. liepos 30 d. sprendimu Nr. T2-185. Atlyginimo dydis yra susijęs su vykdomomis programomis ir vaikų skaičiumi. Mokestis už pasirinktą programą NVŠĮ svyruoja nuo 1 Eur iki 19,50 Eur už 1 mėnesį. Didesnis mokestis (56 Eur) nustatytas Dailės mokykloje už neformalųjį suaugusiųjų švietimą. Muzikos ir Dailės mokyklose tėvų mokesčiai yra didesni – nuo 8 Eur iki 20 Eur už 1 mėnesį, nes šios mokyklos papildo formalųjį ugdymą, nemažai užsiėmimų, ypač muzikos mokyklose, vyksta pagal individualų mokinio tvarkaraštį, mokant groti instrumentu. Atlyginimo dydžių palyginimai pateikiami 11 paveiksle.

11 paveikslas. NVŠĮ užsiėmimų kaina (Eur) už mėnesį (didžiausia ir mažiausia).

Mažiausi mokesčiai nustatyti VLC – 1,00 Eur (1 val.) užsiėmimas perkusijos būrelyje, 9,00 Eur tėvai moka už gitaros būrelį (6 val.). MSC mokestis svyruoja nuo 2,10 Eur (fizika, chemija) iki 8,00 Eur (šokis). KLJC dizaino studijos „Kukutis“ 3 val. užsiėmimas kainuoja 3 Eur, o už gitaros muzikavimo būrelį mokama 13,50 Eur (9 val.). Šių įstaigų vadovai paaiškino, kad dėl užsiėmimų mažų kainų sunku laiku surinkti mokesčius iš tėvų. Tėvai argumentuoja, kad mokant kiekvieną mėnesį, jie privalo mokėti banko aptarnavo mokestį, kuris kartais būna didesnis nei pats mokestis, todėl tėvai už užsiėmimus moka pasirinktinai – arba už kelis mėnesius, arba už pusmetį ir pan. Minėtose įstaigose dėl šių priežasčių susidaro nemažos skolos. Todėl kyla problemų dėl finansinių atsiskaitymų, sudėtinga apskaita grąžinant tėvams lėšas (kartais tai būna tik centai), kai vaikai nelanko užsiėmimų dėl pateisinamų priežasčių.

Tėvų apklausa parodė, kad daugelį tenkina nustatytas atlyginimo dydis (12 paveikslas).

12 paveikslas. Tėvų nuomonė apie atlyginimo dydį už teikiamas NVŠĮ paslaugas.

Tėvai norėtų, kad NVŠĮ būtų skiriamas didesnis finansavimas iš savivaldybės biudžeto lėšų, nes už priemones, koncertinius rūbus ar išvykas moka tėvai. Didesnį mokestį tikslinga nustatyti tuose būreliuose, kurių veiklai reikalingos papildomos tėvų lėšos.

*Išvada: nedidelis paslaugos mokestis tenkina daugumą tėvų, tačiau jo surinkimas, lėšų apskaita kelia nemažai problemų. Išanalizavus informaciją, siūloma peržiūrėti NVŠĮ nustatytus atlyginimo dydžius už vykdomas programas. Spręsti, ar didinti paslaugos mokestį būreliuose, kuriuose jis labai nedidelis, ir būreliuose, kurių veiklą papildomai finansuoja tėvai.*

**10. Kokybės gerinimo prielaidos.**

Anketoje vaikai išreiškė savo nuomonę dėl pokyčių reikalingumo NVŠĮ veikloje ir kokie pokyčiai galėtų pagerinti jų popamokinį užimtumą. Pokyčių norėtų dauguma vaikų: kad jie reikalingi arba labai reikalingi nurodė 54,6 proc. apklaustųjų ir tik 5,2 proc. vaikų mano, kad pokyčių nereikia (13 paveikslas).

13 paveikslas. NVŠĮ pokyčių reikalingumas.

Tėvų buvo paprašyta pasidalinti savo nuomone, kas turėtų įtakos geresnei paslaugų kokybei.Tėvai norėtų, kad grupėse būtų mažesnis vaikų skaičius. Atkreipė dėmesį į tai, kad kai kuriose grupėse yra daug vaikų, todėl mokytojas negali skirti daugiau laiko individualiems užsiėmimams. Kai kurie tėvai pageidavo, kad grupėse vaikai būtų suskirstomi pagal amžių. Tėvai siūlo didinti grupių skaičių populiariuose būreliuose, kad galėtų į juos patekti visi norintys. Nemažai tėvų siūlo skatinti ir motyvuoti mokytojus, didinant atlyginimą, organizuojant įvairius profesinio tobulinimo seminarus, kursus, sudaryti sąlygas mokytojų kūrybiškumui. Kiti tėvų pasiūlymai ir pastebėjimai buvo tokie: „perteklinė biurokratija, pradedant priėmimu, baigiant išvykų ir renginių organizavimu“, „reikalingas didesnis finansavimas, pvz., muzikos mokyklos choras galėtų daugiau pasirodyti respublikoje ir užsienyje – ne taip kaip dabar: šeima neturi lėšų apmokėti kelionės, todėl vaikas ne tik nevažiuoja į konkursą, bet ir nedalyvauja repeticijose...“, „įstaiga turėtų daugiau teikti informacijos tėvams“, „norėtume, kad visi užsiėmimai vyktų numatytu laiku“, „turėtų neskirstyti vaikų į gerus ir blogus“, „administracijos turėtų būti geresnis darbas (pedagogų kontrolė)“, „vadovų bendravimo tobulinimas, bendraujant su vaikais“.

Daugiausia pasiūlymų ir pastebėjimų buvo pateikta dėl veiklos tobulinimo muzikos mokyklose: „muzikos mokykloje reikia keisti priverstinę senovinę sistemą (dalykų programos ir kūriniai yra 20–30 metų senumo). Mokymosi programa ir dalykai yra standartiniai, skirti tik profesionaliam ugdymui, nėra galimybės pradinių klasių vaikams pasirinkti laisvos muzikinio ugdymo programos. Vienos muzikos mokyklos gali taikyti naujovės ir įvairovę, bet kitos – kažkodėl ne, nors jauni pedagogai tai siūlo ir vaikams yra toks poreikis (skatinantis kūrybą)“, „muzikos mokyklos kuo skubiau turėtų pasivyti XXI a., o ne trypčioti kaip prieš 30 metų. Niekas nepasikeitę. Ne, aš ne apie kūrinius, kurie yra ir bus klasika. Aš apie metodiką ir tą patį nelaimingąjį solfedį, kurio per amžius niekas nenori lankyti“, „manau, kai kurie mokytojai seni, ir šiaip metodika per griežta, nes daugelį vaikų tai atgraso nuo tolesnių studijų. Juk mažuma tampa profesionalais, o reikalavimai kaip iš profesionalų. Manau, galėtų mokytojai truputėlį pasižvalgyti, kaip sudominti vaikus, ir kad muzika vaiką lydėtų be skaudžių prisiminimų. Nuo sovietinių laikų metodika nepasikeitusi. Manau, reikėtų tobulinimo kursų ar seminarų mokytojams“, „labiau orientuotis į vaiko muzikinį skonį, kad sudomintų jį. Geresnis finansavimas pakeltų pedagogų lygį, norą mokyti vaikus. Atsidavimas darbui, o ne dūsavimas, kad mažai moka“, „lankstumas ir šiuolaikiškumas. Muzikos mokykla gyvena praėjusiame amžiuje“.

*Išvada: daugumos NVŠĮ užsiėmimus lankančių vaikų nuomone, reikėtų pokyčių, kurie būtų orientuoti į materialinės bazės pagerinimą. Tėvų pasiūlymai dėl užsiėmimų kokybės gerinimo yra įvairūs, susiję ne tik su finansavimu, bet ir su programomis, dėstymo metodika, grupių formavimu, pedagogų skatinimu.*

**Išvados:**

1. Klaipėdos miesto vaikams sudaryta galimybė dalyvauti NVŠĮ veikloje visuose mikrorajonuose. NVŠĮ programų pasiūla, išskyrus techninės krypties, tenkina įvairius vaikų poreikius ir gebėjimus,

2. Daugiausia informacijos apie NVŠĮ veiklas tėvai ir vaikai sužino iš internetinių svetainių, bendrojo ugdymo mokyklų ir iš pažįstamų asmenų.

3. Daugiausia vaikų NVŠĮ lanko meninės krypties būrelius, kitose įstaigose – sporto, kalbų, muzikos ir techninių krypčių užsiėmimus. NVŠĮ pasirinkimą lemia būrelio kryptis, kaina, patogus laikas, nauda vaikui, kompetentingas mokytojas. Dauguma NVŠĮ užsiėmimus lankančių vaikų jaučiasi psichologiškai saugūs.

4. Dauguma būrelių tenkina vaiko pažinimo ir saviraiškos poreikius. Užsiėmimai būtų patrauklesni, daugiau dėmesio skiriant aplinkos sutvarkymui ir modernizavimui, naujų priemonių įsigijimui, lankstesniam būrelių tvarkaraščiui.

5. Galima teigti, kad pasiekti nuosavu ir viešuoju transportu lankomą NVŠĮ yra pakankamai geros sąlygos.

6. Beveik visos NVŠĮ nėra pritaikytos žmonėms su judėjimo negalia

7. Nedidelis paslaugos mokestis tenkina daugumą tėvų, tačiau jo surinkimas, lėšų apskaita kelia nemažai problemų.

8. NVŠĮ reikėtų pokyčių, kurie būtų orientuoti į materialinės bazės pagerinimą, geresnį finansavimą, programų ir dėstymo metodikos kaitą, grupių formavimą.

**Rekomendacijos NVŠĮ:**

1. Kiekvienų metų pabaigoje organizuoti NVŠĮ programų įsivertinimą, pagal Neformaliojo vaikų švietimo ir jo teikėjų veiklos kokybės užtikrinimo metodiką, patvirtintą Lietuvos Respublikos švietimo, mokslo ir sporto ministro 2019 m. kovo 28 d. įsakymu Nr. V-342 „Dėl neformaliojo vaikų švietimo ir jo teikėjų veiklos kokybės užtikrinimo metodikos patvirtinimo“.

2. Daugiau steigti techninės krypties būrelių pagal mikrorajonus.

3. Teikti pasiūlymus, rengiant: Klaipėdos miesto savivaldybės tarybos sprendimo projektą dėl naujų NVŠĮ paslaugų įkainių nustatymo; Klaipėdos miesto savivaldybės 2020–2022 metų strateginį veiklos planą (priemonė „NVŠĮ pritaikymas žmonėms su negalia“); NVŠĮ paslaugų prieinamumo ir kokybės gerinimo planą (programą).

4. Organizuoti NVŠĮ programų pristatymą-mugę miesto vaikams ir tėvams rugsėjo mėnesį.

5. Sukurti bendrą NVŠĮ veiklos viešinimo ir informavimo sistemą.

6. Kasmet organizuoti vaikų ir tėvų anketines apklausas dėl NVŠĮ kokybės įvertinimo.

Švietimo skyriaus vyriausioji specialistė Sigita Muravjova